Brian Mikkelsen (KF), 2013-01-11:
Tak for de mange bemærkninger.
Også tak for regeringens kovending, det må man sige.
Det er noget af en eklatant kovending, der er skabt på 24 timer.
Selvfølgelig har der været en regeringsproces, der blev skabt af, at deadline var i dag, hvor vi skulle behandle det her beslutningsforslag.
Nu har jeg jo selv siddet i regering i 10 år og ved, hvordan sådan nogle processer bliver forceret og skubbet i forhold til forskellige forslag, men her må jeg jo sige, at omvendte syndere er o.k.
Der er kommet alle mulige forklaringer på, hvorfor man har villet skifte holdning, og på de signaler, der er blevet givet.
Realiteten er jo den, at man har skiftet holdning, fordi det her beslutningsforslag skulle behandles i dag, fordi man var blevet klogere, og fordi man kunne risikere, at der blev flertal for forslaget.
Men fint og godt for det.
På trods af den debat, der har været, også fra den enkelte ordførers side her, er realiteten den, at det er et stort samfundsmæssigt problem, at doping accelererer, som det gør.
Det er et globalt problem.
Det er et globalt problem, fordi gangstere, bander rundtomkring i verden lukrerer på det her.
Der er sidekriminalitet, og forskellige undersøgelser dokumenterede bl.a., at den internationale handel med doping har et næsten tilsvarende niveau som handelen med narkotika i verden – næsten tilsvarende niveau.
Det er kriminelle bander, der lukrerer på det, og som bruger de indtægter, de har der, til andre kriminelle aktiviteter.
Den kriminalitet vil vi godt have stoppet med det her forslag.
Med vedtagelsen af det her forslag betyder det, at politiet kan få nogle bedre efterforskningsmetoder.
Når man hæver strafferammen fra 2 til 6 år, så er der den helt konkrete effekt af det, at man f.eks. kan bruge aflytning i forbindelse med efterforskningen
Der er også samfundsøkonomi i det her, for hele formålet er, at vi skal have færre til at bruge doping, og det er en helt bred palet af initiativer, man så skal tage: Det er oplysning, som Anti Doping Danmark er i gang med.
Det er skærpet tilsyn.
Det er kontrol.
Det er bedre måder at kunne undersøge på, om udøvere bruger doping, hvad enten det er motionsudøvere eller elitesportsudøvere.
Men det er også en øget politiindsats, for jo mindre doping vi får ind i Danmark, jo mindre doping er der at købe i Danmark.
Så det her er altså et spørgsmål om, at vi vil ramme den kriminelle åre, der er hos banderne, det gælder også rockere, som står for en stor del af de aktiviteter, der er på området.
Jeg vil blot nævne, at de sidste tal viser, at der blev taget 77 millioner dopingenheder i 2010, og i de første 10 måneder af 2012 blev der taget 245 millioner enheder.
Så det er altså næsten en firedobling, der er sket på de 2 år, der er gået.
Det er et stigende økonomisk problem, et stigende etisk problem og et stigende medicinsk problem.
Alene sidste år beslaglagde danske dopingjægere otte nye dopingstoffer.
Vi ved, at det ud fra forskellige empiriske undersøgelser er konstateret, at dopingstofferne giver leverskader, de giver blodpropper, de giver mentale styrelser og et væld af andre sygdomme.
Vi kan også konstatere, at de fire mest brugte dopingpræparater er anabole steroider, det er epo, det er væksthormoner, det er også noget så banalt som slankemidler, og alle sammen har de ved overdreven brug sundhedsmæssige konsekvenser for den person, som indtager de her ting.
Så derfor slår vi med forslaget fra de to partiers side en masse fluer med et smæk.
Vi er glade for, at et stort flertal i Folketinget bakker op om beslutningsforslaget.
Det synes vi kun er positivt.
Vi håber også, at vi kan få skrevet en beretning om det i Sundhedsudvalget, hvilket Dansk Folkepartis ordfører var inde på i nogle af spørgsmålene her, og så vil vi gerne sammen med regeringen arbejde for, at der bliver et konkret, godt lovforslag ud af den kovending, regeringen har foretaget på det her område.